Vážení občania,

V rámci spolupráce našej obce a Mediačnej kancelárie – JUDr. Peter Dzurilla sme pre vás pripravili novú službu, ktorá veríme, že zlepší vymožiteľnosť práva a odstráni zbytočné spory a konflikty v našej obci. Projekt „Bezplatnej mediačnej poradne v obci Stará Lesná“ je realizovaný Mediačnou kanceláriou - JUDr. Peter Dzurilla (mediátorom zapísaným v zozname mediátorov vedenom na Ministerstve spravodlivosti Slovenskej republiky), pričom hlavným cieľom projektu je zabezpečenie prvého kontaktu s mediátorom a oboznámenie občanov s možnosťami mimosúdneho riešenia sporov v zmysle ustanovení zákona č. 420/2004 o mediácii v znení neskorších predpisov.

V rámci projektu sa Mediačná kancelária zaväzuje poskytnúť občanom Starej Lesnej služby Mediačnej poradne pre občanov. V rámci celého mediačného konania pôjde pre občanov o služby tzv. predmediačného konania, ktoré bude v rámci stretnutia občana s mediátorom v obci Stará Lesná pre občanov bezplatné.

Bezplatná mediačná poradňa bude pre občanov poskytovaná na Obecnom úrade v Starej Lesnej v miestnosti rokovacej miestnosti, vždy vo vopred ohlásených termínoch.

## Termíny bezplatnej mediačnej poradne v obci Stará Lesná v roku 2020

* 19.10.2020 (pondelok) v čase 12:30 – 15:30
* 16.11.2020 (pondelok) v čase 12:30 – 15:30
* 14.12.2020 (pondelok) v čase 12:30 – 15:30

## Spory vhodné na mediáciu:

* Rodinné spory (napr. spolunažívanie medzi manželmi, príprava podkladov pre rozvod, zverenie dieťaťa do starostlivosti rodiča, úprava styku s maloletým, atď.)
* Občianske spory (napr. susedské spolunažívanie, komunitné spory, spory súvisiace s chovom zvierat, poškodzovanie cudzieho majetku, rušenie nočného kľudu, atď.)
* Pracovné spory (napr. Mobing na pracovisku, bossing na pracovisku, šikana na pracovisku, nevhodné pracovné prostredie, ukončenie pracovného pomeru)
* Školské spory (napr. konflikty medzi žiakmi / študentmi / pedagógmi /rodičmi /vedením školy, atď.)
* Obchodné spory (napr. dodávateľsko-odberateľské spory, nedodržanie obchodných zmlúv, porušovanie obchodných zmlúv, splácanie záväzkov a pod.)

## O mediácii:

Mediácia je alternatívny spôsob riešenia sporov v civilnom práve. Ide o mimosúdnu činnosť, pri ktorej sporové strany, ktoré sa rozhodnú zúčastniť na mediačnom procese, riešia svoj spor prostredníctvom nezávislého mediátora. Mediátor je pritom nestranná a nezávislá osoba, ktorá im pomáha vyriešiť vzájomný spor a dospieť k obojstranne výhodnej dohode a ukončeniu sporu.

Výsledkom úspešnej mediácie je dohoda zúčastnených strán, a teda vyriešenie konfliktu – vyriešenie sporu. Mediácia je rýchla, efektívna a finančne výhodnejšia mimosúdna dohoda ako súdny spor, ktorý môže trvať niekoľko rokov a výsledkom nemusí byť spokojnosť strany, ktorá spor vyhrá súdnou cestou. Prostredníctvom mediácie strany môžu urovnať spor spôsobom a za podmienok, ktoré sú im vnútorne blízke a vedú k spokojnosti všetkých zúčastnených strán.

Mediácia je dobrovoľný proces, na ktorej sa strany zúčastňujú z vlastnej vôle a funguje na princípoch dôvernosti a mlčanlivosti. Mediačný proces je jednou z najbežnejších foriem riešenia sporov aj v západných krajinách ako napríklad Veľká Británia, Francúzsko, Nemecko, ale aj v USA alebo Austrálii.

V rámci bezplatnej mediačnej poradne mediátor ponúka občanom služby v rámci predmediačného konania súvisiace s prvotným naštudovaním problému, prevzatím prípadu a oslovenia protistrany. Samotná mediačná fáza je proces spoplatnený podľa osobitného cenníka a nie je súčasťou bezplatnej mediačnej poradne.

Prípadná zmena termínov je vyhradená a bude vopred ohlásená.